**ELŐTERJESZTÉS**

**Hévíz Város Önkormányzat Képviselő-testület**

**2026. február 12–ei rendkívüli nyilvános ülésre**

**Tárgy:** Tájékoztatás a „Közvilágítás korszerűsítésének támogatása 5.000 fő alatti településeken” című pályázat támogatói döntéséről, valamint a projekt megvalósításának előkészítéséről.

**Az előterjesztő:** Naszádos Péter polgármester

**Készítette:** Kránitz Patrícia pályázati ügyintéző

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Hévíz Város Önkormányzat Képviselő-testülete a 132/2025. (VII. 28.) határozatával döntött arról, hogy az Energiaügyi Minisztérium által, a Jedlik Ányos Energetikai Program keretében, a Magyar Falu Programmal együttműködésben meghirdetett „Közvilágítás korszerűsítésének támogatása 5.000 fő alatti településeken” című pályázati felhívásra támogatási kérelmet nyújt be. A Képviselő-testület a határozatában felhatalmazta a polgármestert a pályázat előkészítésére és benyújtására, továbbá rögzítette, hogy a benyújtott pályázat műszaki tartalmáról és a kijelölt fejlesztési helyszínekről a testület utólagos tájékoztatást kap.

A Nemzeti Energetikai Ügynökség Zrt. értesítése alapján a Hévíz Város Önkormányzata által benyújtott, 2025/KÖZVIL/01-87562968 azonosítószámú pályázat elbírálása lezárult, és az Energiaügyi Minisztérium, mint támogató a pályázatot támogatásra érdemesnek ítélte. A projekt elszámolható összköltsége 42 505 710 Ft, amely teljes egészében, 100%-os támogatási intenzitás mellett, vissza nem térítendő támogatás formájában kerül biztosításra. A támogatói döntéssel egyidejűleg a Támogatói Okirat kiállításra került és hatályba lépett, ezáltal a támogatási jogviszony létrejött.

A támogatás célja Hévíz város közvilágítási rendszerének korszerűsítése, az elavult, nagy energiaigényű lámpatestek korszerű, energiahatékony LED technológiájú lámpatestekre történő cseréje. A beruházás hozzájárul az önkormányzat közvilágítási üzemeltetési költségeinek hosszú távú csökkentéséhez, az energiafelhasználás mérsékléséhez, valamint a környezeti terhelés és a szén-dioxid kibocsátás csökkentéséhez. A korszerűsítés emellett javítja a közterületek megvilágításának minőségét, növeli a közlekedésbiztonságot és a lakosság szubjektív biztonságérzetét.

A projekt keretében Hévíz város közigazgatási területén összesen 146 darab meglévő, nátrium nagynyomású közvilágítási lámpatest cseréje valósul meg korszerű LED lámpatestekre. A beépítésre kerülő korszerű fényforrások és autonóm szabályozás eredményeként a közvilágítás beépített villamos teljesítménye csökken, energiamegtakarítás keletkezik, miközben a köztéri megvilágítás minősége javul.

A beruházás megvalósítása önkormányzati önerő bevonása nélkül történik.

A korszerűsítés során érintett helyszínek és lámpatest mennyiségek:

|  |  |  |
| --- | --- | --- |
| **S.sz.** | **Nem LED lámpatest lista, HÉVÍZ** | **[db]** |
| 1. | Templom mögötti parkoló + sétány. | 7 |
| 2. | Kertészethez vezető út kandelábere. | 2 |
| 3. | Búzavirág köz régi | 1 |
| 4. | Fisli köz | 1 |
| 5. | Dr. Babocsay – Zrínyi u. között lévő sétány (Dombi sétány) régi | 6 |
| 6. | Váci Mihály u. (Vörösmartyról köz a Bibó pályához). | 1 |
| 7. | Tavirózsa utcai parkoló | 2 |
| 8. | Park u. 32. | 1 |
| 9. | Móricz Zs. u. 48. számmal szembeni utca | 1 |
| 10. | Belváros (Rákóczi u., Erzsébet királyné u., Festetics tér) | 74 |
| 11. | Moll tér, Deák tér, Nagyparkoló sétány (Pirk kandelláberek). | 44 |
| 12. | Ady E. u. (a körforgalomtól a Honvéd Szanatóriumig) | 6 |
| **Összesen [db]:** | | **146** |

A projekt a támogatói döntésről szóló értesítés kézbesítésével megkezdettnek minősül. A fizikai megvalósítás végső határideje a projekt megkezdésétől számított 24 hónap. A beruházás befejezését követően az önkormányzat záró szakmai beszámolót és záró kifizetési kérelmet nyújt be, valamint a támogatási feltételeknek megfelelően vállalja a beruházással létrejött eszközök legalább három éven keresztül történő fenntartását és rendeltetésszerű üzemeltetését.

A projekt megvalósítása pénzügyi szempontból nem ró többlet terhet az önkormányzatra, ugyanakkor hosszú távon hozzájárul a közvilágítási rendszer gazdaságosabb működtetéséhez és Hévíz város fenntartható fejlődési céljainak megvalósításához.

Tisztelt Képviselő-testület!

Kérem az előterjesztést megvitatni és a határozati javaslatot elfogadni szíveskedjék. A határozathozatal egyszerű szótöbbséget igényel.

**2.**

**Határozati Javaslat**

1. Hévíz Város Önkormányzat Képviselő-testülete, megismerte és tudomásul veszi a „Közvilágítás korszerűsítésének támogatása 5.000 fő alatti településeken” című pályázat keretében hozott támogatói döntést és a Támogatói Okirat hatályba lépését.
2. A Képviselő-testület megismerte és elfogadja az előterjesztésben bemutatott, a „Közvilágítás korszerűsítésének támogatása 5.000 fő alatti településeken” című pályázat keretében érintett fejlesztési helyszíneket és a megvalósítandó műszaki tartalmat, továbbá elrendeli a beruházás megvalósítását.
3. A Képviselő-testület felhatalmazza a polgármestert a projekt kivitelezésének előkészítésére, a kapcsolódó beszerzési eljárások lefolytatására és a legkedvezőbb ajánlatot adó kivitelezővel a szerződés megkötésére.
4. A Képviselő-testület a tervezési és kivitelezési feladat megvalósítását a Magyar Falu Program 2025/KÖZVIL/01 azonosítószámú, „Közvilágítás korszerűsítésének támogatása 5.000 fő alatti településeken” című pályázat 87562968. projekt azonosító számon megítélt bruttó 42 505 710 Ft összegű támogatási keret terhére biztosítja.

Felelős: Naszádos Péter polgármester

Határidő: 2026. december 31.

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kránitz Patrícia | pályázati ügyintéző |  |  |
| Zerényi Attila | beruházási ügyintéző |  |  |
| Olt István | városfejlesztési osztályvezető |  |  |
| dr. Tüske Róbert | jegyző  törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |