**ELŐTERJESZTÉS**

**Hévíz Város Önkormányzat Képviselő-testület**

**2026. február 12 -ei rendkívüli nyilvános ülésre**

**Tárgy:** Döntés a Hévíz, Vörösmarty utca (Sugár utca – Széchenyi utca közötti szakasz) burkolatmegerősítési beruházás megvalósításáról és a Magyar Falu Program keretében történő pályázat benyújtásáról.

**Az előterjesztő:** Naszádos Péter polgármester

**Készítette:** Kránitz Patrícia pályázati ügyintéző

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Hévíz Város Önkormányzatának tulajdonában álló Vörösmarty Mihály utca Sugár utca és Széchenyi utca közötti szakasz burkolatának műszaki állapota az elmúlt években jelentősen leromlott. Az útpályán több helyen burkolathibák, felületi károsodások, valamint a szegélysorok állapotromlása tapasztalható, amelyek nemcsak a közlekedési komfortot rontják, hanem a közlekedésbiztonságot is kedvezőtlenül befolyásolják. Tekintettel arra, hogy az érintett útszakasz belterületi gyűjtőútként fontos szerepet tölt be a város közlekedési hálózatában, indokolttá vált annak felújítása és megerősítése.

A szükséges beavatkozások előkészítéseként Hévíz Város Önkormányzatának megbízásából elkészült a Vörösmarty utca burkolatmegerősítési engedélyezési és egyszerűsített kiviteli tervdokumentációja, amely az útburkolat hosszú élettartamot garantáló, korszerű technológiával, a kor műszaki színvonalának megfelelően történő felújítással számol.

**Műszaki tartalom:**

Az útburkolat megerősítése a jelenlegi nyomvonalon történik, pályaburkolat szélesítése nélkül a meglévő szegélysorok cseréjével, illetve padkarendezéssel, aknafedlapok és kapubehajtók szintre emelésével, buszöblök térkő burkolatának felújításával. A felújítás technológiája burkolatmegerősítés, megmaradó alépítménnyel, a felső aszfaltrétegek marásával, új kopóréteg elhelyezésével, útburkolati jelek létesítésével.

A kivitelezés során sor kerül a csapadékvíz-elvezetéshez kapcsolódó elemek rendezésére, a meglévő nyílt és zárt vízelvezető rendszerhez való illeszkedés biztosításával.

Érintett útszakasz térképen jelölve:



Tervezési alapadatok:

* Út jellege: belterületi
* Környezeti körülmények: „C”
* Közút osztálya: gyűjtőút
* Tervezési osztály: B.V.c.C.
* Tervezési sebesség: max. 50 km/h
* Koronaszélesség: 10,00 m
* Forgalmi sáv szélesség: 3,00 m
* Tervezési élettartam: min. 10 év

Fotók a jelenlegi pályaburkolat műszaki állapotáról:


Tervezett pályaszerkezet (Egyrétegű burkolat megerősítés):

* Min. 3,5 cm AC 11 kopó(F) 50/70 kopóréteg
* Aszfaltburkolat marása


Forgalomtechnika a kivitelezés ideje alatt:

A munkák megvalósítása ideiglenes forgalomtechnikai intézkedések mellett történik, biztosítva az érintett útszakasz és környezetének biztonságos használatát a kivitelezés teljes időtartama alatt. Az ideiglenes forgalomkorlátozás a bekötő utak kis forgalma és az építési terület beláthatósága miatt jelzőtáblás forgalomszabályozással történik.

Tervezett forgalomtechnika (1. helyszínrajz részlet):



Tervezett forgalomtechnika (2. helyszínrajz részlet):



A beruházás befejezését követően az érintett útszakasz korszerű, egységes megjelenésű, a vonatkozó útügyi műszaki előírásoknak megfelelő állapotban kerül átadásra, hozzájárulva Hévíz város közlekedési infrastruktúrájának fenntartható fejlesztéséhez.

Költségek bemutatása:

Vörösmarty utca, Sugár – Széchenyi szakasz burkolatmegerősítése:

Kivitelezés bekerülése (tervezői költségbecslés alapján, bruttó): **52.040.917,- Ft**

A pályázati lehetőségek figyelembevételével indokolt a projekt költségvetésének olyan módon történő kialakítása, hogy az illeszkedjen a Magyar Falu Program keretében biztosított bruttó 60 millió forintos felső támogatási kerethez. Ennek megfelelően a kivitelezési költségek mellett az Önkormányzat a pályázatban elszámolni kívánja a beruházáshoz közvetlenül kapcsolódó járulékos költségeket is, így különösen a tervezési költséget, a műszaki ellenőri feladatok ellátását, valamint a tervezői művezetés költségeit.

A Magyar Falu Program keretében meghirdetett „Települési közlekedési és vízelvezetési infrastruktúra fejlesztése” című, MFP-TKVI/2026 kódszámú pályázati felhívás lehetőséget biztosít belterületi önkormányzati utak felújítására, akár 100%-os támogatási intenzitás mellett. A tervezett beruházás műszaki tartalma és célja összhangban áll a pályázati kiírásban megfogalmazott célkitűzésekkel, különösen a települési közlekedési infrastruktúra állapotának javítása és a lakosság életminőségének növelése tekintetében.

A fentiek alapján javasolt, hogy a Képviselő-testület támogassa a Vörösmarty utca érintett szakaszának burkolatmegerősítési beruházását, valamint döntsön a Magyar Falu Program keretében történő pályázat benyújtásáról. A támogatás elnyerése lehetőséget teremtene arra, hogy az Önkormányzat jelentős saját forrás bevonása nélkül valósítsa meg a szükséges fejlesztést, hozzájárulva ezzel Hévíz város közlekedési infrastruktúrájának hosszú távú fenntarthatóságához és biztonságosabbá tételéhez.

Tisztelt Képviselő-testület!

Kérem az előterjesztést megvitatni és a határozati javaslatot elfogadni szíveskedjék. A határozathozatal egyszerű szótöbbséget igényel.

**2.**

**Határozati Javaslat**

1. Hévíz Város Önkormányzat Képviselő-testülete támogatási kérelmet nyújt be a Magyar Falu Program „Települési közlekedési és vízelvezetési infrastruktúra fejlesztése” című, MFP-TKVI/2026 kódszámú pályázati felhívására a Hévíz, Vörösmarty utca (Sugár utca – Széchenyi utca közötti szakasz) burkolatmegerősítési beruházás megvalósítása érdekében.
2. A Képviselő-testület jóváhagyja, hogy a pályázat keretében legfeljebb bruttó 60 000 000 forint összegű, vissza nem térítendő támogatás kerüljön igénylésre, amely tartalmazza a beruházás 52 040 917 forint összegű teljes bruttó kivitelezési költségét, továbbá a pályázati felhívás szerint elszámolható járulékos költségeket, különösen a tervezési költséget 1 130 000 forint összegben, a műszaki ellenőri feladatok, valamint a tervezői művezetés költségeit.
3. A Képviselő-testület felhatalmazza a polgármestert a támogatási kérelem benyújtására, a költségvetés véglegesítésére a pályázati keretek figyelembevételével, valamint a pályázathoz kapcsolódó valamennyi szükséges nyilatkozat és dokumentum aláírására.

Felelős: Naszádos Péter polgármester

Határidő: azonnal és 2026. február 16

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kránitz Patrícia | pályázati ügyintéző |  |  |
| Zerényi Attila | beruházási ügyintéző |  |  |
| Olt István | városfejlesztési osztályvezető |  |  |
| dr. Tüske Róbert | jegyző  törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |